**Ullis**

**1-Tabadut**

D aḍris ideg amaru yettales-d ama ayen yeḍran, deg tillawt am tudert n umaru d tedyant yeḍran, neɣ ayen yellan d asugnan am ungal d tmacahut. Am wakken yezmer umaru ad yessexleḍ asugen d tillawt.

**2- Tuddsa n wullis**

Asnekwu n tuddsa n wullis yettili-d s usnekwu n uɣawas yedfer umalas akked d tigawin n yiwudam i t-yesselḥawen. S wawal-nniḍen s usnekwu n uzenziɣ n wullis akked uzenziɣ n yiwudam.

**2-1-Azenzi**ɣ **n wullis :** S umata, ullis ibedd ɣef semmus n tegnatin, yebḍan ɣef kraḍ n waddaden :

**2-1-1-Addad amezwaru :** D addad n talwit. Yettili-d deg-s uglam n wudmawen, n wadeg akked wakud.

**2-1-2- Addad n tigawin :** yettili deg-s :

**- Aferdis n urway :** D aferdis amaynut ara d-ibinen, ad yesluɣ talwit-nni n tazwara acku igellu-d s wugur.

**- Tigawin :** Segmi ara d-ibin uferdis n urway, ad bdunt tigawin ad mseḍfarent akken ad tbin tifrat.

**- Tifrat n ugur :** Deg-s ad yefru wugur. Ad kfunt tigawin.

**2-1-3- Addad n taggara**

Taggara n wullis tezmer ad tili s wudem yelhan neɣ s wudem n diri. Meḥsub tettil-d tuɣalin ar talwit-nni n tazwara.

**2-2- Azenziɣ n wudmawen**

Beṭṭu n yiwudam n wullis yettili-d almend n tigawin xedmen, almend n waya bḍan-ten yimussnawen ɣef 6 n lesnaf :

**- Asaḍ** : d udem agejdan, fell-as i ibedd wullis.

**- Iswi** : d taɣawsa neɣ d ayen iɣer ira ad yaweḍ wasad. Yezmer ad yili d akmam (adfel, ilel, adrar) neɣ d amadwan (tayri, ttar …).

**-Amazan** : d win yettceyyi3en asaḍ akken ad d-inadi ɣef yiswi.

**- Anermas** : d udem iɣef tettuɣal tigawt neɣ d win ara yesfayden seg tigawt n wasaḍ.

**- Amalal** : d win yettɛawanen asaḍ.

**- Amnamer** : d win i ireglen abrid i wasaḍ akken ur yettaweḍ ɣer yiswi-s.

**3-Allalen n tutlayt**

D ttawilat utlayanen i d-yettuɣalen neɣ yettilin d timezgiyen, deg tsekka n menwala. S umata rzan talɣiwin n yimyagen, udmawen n tjerrumt akked yisuraz n tenmeẓla :

**3-1-Tal**ɣ**iwin n yimyagen :** Deg wullis, deg wayen i icudden ɣer talɣiwin n umyag, ad naf, s tuget, ttwasemrasent talɣiwin-a : izri akked urmir ussid.

**3-2- Udmawen n tjerrumt** : Deg wayen yerzan imqimen akked yimataren, ad naf : udem wis kraḍ i d-yettuɣalen aṭas.

**3-3-Isuraz n tenme****ẓla**

Deg ullis, imi tidyanin neɣ tigawin ttemseḍfarent deg wakud, ihi isuraz i d-yettuɣalen aṭas d wid i d-yemmalen akud. Dɣa zemren ad d-mmalen ayen yezrin, ayen iḍerrun deg yimir n yinan neɣ ayen ara yeḍrun, deg yimal.

**Iqeddicen**

**Aqeddic amezwaru : Taɣuri d tegzi n uḍris**

**Aḍris :**

Qbel nfaq aneggaru, yella yiwen n uxxam d ameqqran n ccurafa deg Ɛemrawa i wimi qqaren axxam n Sidi Crif Ajennad. Deg lweqt-nni, la s tjadit-is, la s leqraya-s, ulac wi mechuren am Sidi Crif deg Leqbayel. Yella d netta i d aqerru deg lɛerc. Γur-s yiwen n wakli i d-irebba am mmi-s, ɣef ur iḥeǧǧeb ara. Sidi Crif, ttkabaren akk medden, yella yesɛa sin n warraw d teqcict. Asmi meqqrit, taqcict tewweḍ d tameṭṭut, tekker teɛceq deg wakli n baba-s armi teɣli yid-s. Kra akka, iban-d fell-as uɛebbuḍ. Ma yella d akli-nni yefhem tin yexdem, yerwel deg yiḍ, ur yeẓri ḥedd anta tamurt i t-yeččan. Akken yesla Sidi Crif s lmusiba i d-yeɣlin fell-as, iceyyeɛ ɣer lɛerc ad yennejmaɛ akken yella ɣer temḍelt. Iruḥ netta d mmi-s ɣer tmeqbert, yeɣza aẓekka. Yiwen ur yefhim i wimi. Lweqt deg i d-leḥqen akk medden, yewwi-d yelli-s gar lɛerc akk, armi d aẓekka. Iɛedda yezla-tt netta s ufus-is. Yekker netta d mmi-s meḍlen-tt. Imdanen akk ad yili akter n walef, ttmuqqulen wehmen deg leɛjeb yeḍran. Lweqt deg yeffeɣ lexber, fehmen yimdanen ssebba n wannect-a, uɣalen ameẓẓyan, ameqqran ttcekkiren deg-s ; yalmi yuɣal, ɣef tin yexdem, ɣef nnif, ttawin-t-id d lemtel ; win yekkren ar wayeḍ yini-yas : « D anifi am Sidi Crif ».

**Aɣbalu : M. S. Boulifa, 1913, Méthode de langue kabyle-Cours de deuxième année, Ed A. Jourdan, Alger, SB 13-14.**

Seld taɣuri n uḍris-a, err-d ɣef yisastanen-a :

1-Efk-d azwel i uḍris-a.

2-D acu-tt tsekka-s ? Ayɣer ?

3-D acu-tt temsirt i d-tlemdeḍ deg-s.

4- Eg tasleḍt i uḍris-a.

**Aqeddic wis sin : Tira n wullis**

Deg tudert, amdan yettɛedday-d deg watas n termitin, ama d tid yelhan neɣ d tid n diri. Llant tid i itettuy, llant daɣ tid i iressxen deg wallaɣ-is, yerna ilemmed timsirin deg-sent. Di kra n yijariḍen, aru-d aḍris ideg ad d-talseḍ yiwet n termit tesɛeddaḍ yakan kečč (kemm), neɣ ḥedd-nniḍen tessneḍ, tiniḍ-d acu i d-tlemdeḍ deg-s.

**Tamawt** : Semres tasekka d yiferdisen n tutlayt i ilaqen.

**Aseɣti n yiqeddicen**

1-Asumer n uzwel i uḍris : Tadyant n Sidi Crif Ajennad ; Azal n nnif d lḥerma ɣer Leqbayel ; Tarda n nnif…

2-Adris-a d ullis acku amaru iḥka-d tadyant yeḍran i Sidi Crif Ajennad akked twacult-is.

3- Tamsirt : Azal n nnif d lḥerma, ɣer Leqbayel n zik, yugar tudert n umdan, akken yebɣu yili.

**4-Tasleḍt n uḍris**

**4-1-Tasleḍt almend n tuddsa.**

**4-1-1-Azenzi**ɣ **n wullis**

- **Addad amezwaru : (Qbel nfaq… d teqcict**). Deg-s yella-d usissen n : **Udmawen** : Sidi Crif Ajennad (mechur, d aqerru n lɛerc), sin n warraw d teqcict, akli i d-irebba am mmi-s ; **Adeg** : Ɛemrawa (deg tmurt n Leqbayel) ; **Akud** : Qbel nfaq aneggaru.

**-Addad n tigawin** :

**- Aferdis n urway** : yebda mi meqqrit warraw n Sidi Crif, yelli-s : Tekker teɛceq deg wakli n baba-s armi teɣli yid-s. Kra akka, iban-d fell-as uɛebbuḍ. Ma yella d akli-nni yefhem tin yexdem, yerwel.

**- Tigawin** : tigawin tigejdanin d ti : - Akli yefhem tin yexdem, yerwel… Akken yesla Sidi Crif… iceyyeɛ ɣer lɛerc… Iruḥ netta d mmi-s ɣer tmeqbert, yeɣza aẓekka… yewwi-d yelli-s… Iɛedda yezla-tt… Yekker netta d mmi-s meḍlen-tt. Imdanen… ttmuqqulen wehmen…

- **Tifrat n ugur** : Sidi Crif Ajennad yessared nnif-is, deg tmeqbert s tmezliwt n yelli-s zdat n lɛerc.

**- Addad n taggara :** (**Lweqt…Sidi Crif),** d ayen fehmenmedden d acu yexdem Sidi Crif, yerna sbedden-t d azamul n nnif d lḥerma.

**4-1-2- Azenziɣ n wudmawen**.

**-Asaḍ** : Sidi Crif Ajennad ;

**- Iswi** : tarda n nnif-is ;

**- Amazan** : d netta yakan Crif Ajennad(usrid) ; azalen n tmetti taqbaylit (arusrid) ;

**- Anermas** : netta akked twacult-is akken ma tella ;

**- Amalal** : d mmi-s ;

**- Amnamer** : deg ullis-a, asaḍ ur d-yemlal ara d yimnamaren ara as-ireglen abrid akken ur yettnuɣ ara yelli-s.

**4-2-Tasleḍt almend n wallalen n tutlayt**

**4-2-1-Talɣiwin n umyag**

Deg ullis-a, ugtent telɣiwin n yizri akked urmir ussid. Amedya ɣef yizri : Yella… qqaren… Yella… i d-irebba… yella yesɛa… tewweḍ … tekker teɛceq… teɣli yid-s. Sumata, mmalent-d ayen yezrin. Amedya ɣef tigawin yeftin ɣer wurmir ussid : Ur iḥeǧǧeb ara… Ttkabaren… ttmuqqulen... ttcekkiren…

**4-2-2-Udmawen n tjerrumt**

Deg uḍris-a, yella-d usemres n wudem wis kraḍ asuf akked usget. Asuf yerza **Crif Ajennad** Md : la tjadit**-is**, Yella d **netta**... Γur-**s**… am mmi-s, ɣef ur **i**ḥejjeb ara… **y**ella **y**esɛa…fell-**as**, iceyyeɛ. Yerza yelli-s Md **: taqcict** **t**ewwe**ḍ**… **t**ekker **t**eɛceq n baba**-s** armi **t**eɣli / iban-d fell-**as** uɛebbuḍ… Iɛedda yezla-**tt**… meḍlen**-tt**. Yerza daɣ akli-nni Md : **y**efhem tin **y**exdem, **y**erwel deg yiḍ, ur yeẓri ḥedd anta tamurt i **t**-yeččan. Ma d udem wis kraḍ asget yerza imdanen i d-yusan ɣer tmeqbert Md : d-leḥqe**n** akk medden, imdanen ttmuqqule**n** wehme**n**… fehme**n**. Am wakken yerza imdanen s umata Md : i wimi qqare**n** axxam n Sidi Crif Ajennad… uɣale**n** ttcekkire**n** deg-s ; ttawin-t-id…

**4-2-3-Isuraz**

Deg uḍris-a, isuraz yeggten d wid i d-yemmalen akud Md : Qbel nfaq aneggaru… Deg lweqt-nni... Asmi meqqrit… Kra… Akken… Lweqt deg… Lweqt deg.

**Aqeddic wis sin**

**Tamawt**

-Yessefk ɣef unelmad ad yessemres tasekka n wullis.

-Ad d-yesken ayen yelmed seg tedyant i d-yules.

-Iferdisen n tutlayt i ilaqen i wullis : isuraz n wakud**,** timeẓra (izri, urmir ussid, izri ibaw), udmawen almend n wamek i d-yeḥka.

**Umuɣ n yidlisen**

Akken ad d-ternum tiktiwin ugar ɣef temsirin-a, tzemrem ad teɣrem idlisen-nniḍen. Gar-asen :

-Adam J.-M., 1990, Eléments de linguistique textuelle, Bruxelles-Liège, Mardaga.

- Adam J.-M., 1992, Les textes : types et prototypes - Récit, description, argumentation, explication et dialogue, Paris, Nathan.

- Adam J.-M., 1999, Linguistique textuelle. Des genres de discours aux textes, Paris, Nathan.

-Adam J.-M., 2005, La linguistique textuelle, Paris, Armand Colin.

-Meksem Z., « Aneskin ɣef wullis », yedda-d deg Yirit (Document) n temlilit n yiselmaden, 1997, deg Bgayet.

- Meksem Z., Ammud n yiḍrisen n uselmed, i d-sufɣen yiselmaden deg temlilit n 15 ar 17 mayyu 1999, Bgayet. (Aḍris : Tamɣart n setti).

-Meksem Z., « Aḍris imsegzi », deg Tannant usileɣ n tmaziɣt, Actes du «Stage de perfectionnement des enseignants de la langue amazighe». Zeralda, les 30et 31 mars 2004, Publication de HCA, Alger 2004-

- Meksem Z., Communication « L’introduction de tamazight à l’école et la didactisation des textes », présentée au colloque : «L’évolution de l’amazighité depuis son introduction dans les institutions étatiques» organisé les 12 et 13 mai 2008, au Palis de la Culture d’Oran.

-Meksem Z., 2007, Pour une sociodidactique de la langue amazighe : approche textuelle, Thèse de Doctorat, Laboratoire LIDILEM-Grenoble 3.

- Meksem Z., 2010, Tisekkiwin n yiḍrisen : Tagmert d tesledt, Alger, HCA.